De donatione ecclesie de Rumenal quam dominus Bonefacius , Cantuariensis archiepiscopus , dedit nobis ( a ) . Universis Christi fidelibus presentes litteras inspecturis vel audituris , Bonifacius , miseratione divina archiepiscopus Cantuariensis , totius Anglie primas , salutem in Domino sempiternam . Inter cetera que modernis temporibus considerare admonet ingruentia temporis , ex postfacto nobis videtur id esse precipuum , ut impensa nobis beneficia nostrisque predecessoribus , quorum memoria est in laude , memoriter recolentes , illis assurgamus ad gratias et temporalibus beneficiis quibus possumus occurramus , qui ea predictis predecessoribus nostris et nobis suis temporibus liberaliter impenderunt , ne , quod absit , nobis , pluribus debitoribus , his rebus , ingratitudinis possit vitium imputari , qui plurimum beneficiis et orationibus indigemus , sed potius per ea que , Domino largiente , possumus ad beneficia indigentibus exhibenda , quantum in nobis est , mentes fidelium excitemus . Ad memoriam igitur reducentes caritatis exuberantias que sancte recordationis beato Thome martyri glorioso et beato Eadmundo inclito confessori necnon bone memorie Stephano , quondam ecclesie $ Cantuariensis archiepiscopis , temporibus suis exulantibus , in Pontigniacensi monasterio fuerint impense ab ejusdem monasterii provisoribus et fratribus , et quanta honorificentia diversis vicibus in eodem monasterio recepti fuimus et caritative tractati , non immerito nos ipsi monasterio et fratribus ibidem Deo famulantibus reputamus obnoxios , ut non solum que a predecessoribus antedictis sunt eisdem concessa , stare velimus , sed etiam ea ad ipsius monasterii et fratrum commodum in melius , prout temporum qualitas exigit , ordinare . Inspectis igitur predecessorum ipsorum litteris per quas dicto monasterio et fratribus est concessum ut in ecclesia de Rumenal , nostre dyocesis , sexaginta marcharum bonorum et legalium sterlingorum recipiant annuatim a rectore quolibet instituendo , in ea solvendas procuratori monasterii supradicti , pro certo didicimus dictos fratres et eorum monasterium frustratos esse vel quasi spe sua ex predicta concessione concepta , cum propter maliciam temporum et rectorum ecclesie memorate frequenter acciderit quod nichil aliquando de pensione predicta perceperint quandoque modicum , non sine multis laboribus et expensis . Unde , deliberato consilio qualiter dictorum monasterii Pontigniacensis et fratrum indempnitati possemus consulere dicteque ecclesie de Rumenal de deservitore ydoneo providere , sic de ipsa ecclesia vacante per mortem Thome de Rumenal , quondam rectoris ipsius , duximus ordinandum . Donamus enim et concedimus , intuitu pietatis , dictam ecclesiam de Rumenal , ad nostram collationem pleno jure spectantem , cum domibus , possessionibus vel quasi proventibus et omnibus pertinentibus ad eandem , cum jure suo , dicto Pontigniacensi monasterio et fratribus ibidem Deo servientibus ab ipsis , tanquam veris rectoribus , convertendam in usus proprios et in perpetuum quiete et libere tenendam et possidendam , ipsos de dicta ecclesia cum suis pertinentiis per quemdam librum investiendo , salva tamen perpetua et suflicienti vicaria taliter ordinanda quod dicta ecclesia debito servitio non fraudetur ; cujus vicarie ordinationem et collatio--nem , sine presentatione alicujus , nobis et nostris successoribus reservamus . Propter pacem itaque et securitatem inter dictos religiosos et vicarium , qui pro tempore fuerit , in ecclesia memorata de Rumenal perpetuo conservandam , ordinamus et statuimus ut idem vicarius in institutione sua juret sollempniter coram Cantuariensi archiepiscopo , qui pro tempore fuerit , vel ejus officiate vel cui hoc commissum fuerit , quod jura et proventus dicte ecclesie dictis religiosis fideliter conservabit et quod non defraudabit nec defraudari permittet ab aliquibus pro posse suo publice vel privatim , et quod ultra id quod ratione vicarie sibi taxatum fuerit , non exiget a dictis religiosis nec etiam extorquebit . Hoc quod juramentum scilicet de jure et de proventibus dicte ecclesie eisdem religiosis fideliter conservandis tenebuntur facere capellani dicti vicarii in presentia procuratoris Pontigniacensis , quotienscumque de novo ad servitium dicti vicarii vocabuntur . In cujus rei testimonium et perpetuam firmitatem , presentes litteras fecimus sigillo nostro muniri . Datum Pontigniaci , in festo sancti Johannis evangeliste , anno Domini M ° eeO sexagesimo quarto .